**Какво е най-важно на света?**

**есе**

Човек има нужда от любов още от раждането си. От ранна възраст започва да мечтае за нея, а с годините то се превръща и в нужда от красота. През целия си живот той се стреми да достигне тези висши ценности. Темите за любовта и красотата винаги са били актуални в живота на хората - от поетични възхищения до самото ни ежедневие. Те озаряват пространството пред очите ни, придават му нова, по-ярка светлина, нови причини да се чувстваме щастливи. Те превръщат сивотата на делничността в красива палитра от цветове, която да преоткриваме отново и отново.

Любовта и красотата винаги са свързани. Заедно те са най-важното нещо на света, защото дават смисъл на живота.

Когато положим усилия, те остават до нас и ни закрилят от жестокостта на света. Когато ходим срещу тях обаче, те могат лесно да се изплъзнат между пръстите ни и да ни изоставят в някой сив ъгъл. Ние сме онези, които решават дали любовта и красотата ще бъдат част от живота ни, а това ще настъпи само ако опазим хармонията между тях.

Любовта разхубавява хората - тя може да извади на повърхността най-хубавите ни черти, като ни преобразява в най-чистата и съвършена версия на самите нас. Тя повдига от гърбовете ни тежестта на тревогите и нещастието, за да продължим своя път в живота с нова, по-бодра стъпка, блестящи очи и голяма усмивка, сякаш се обръщаме към света и казваме: "Виж ме, не можеш да сломиш духа ми!".

Същевременно, където се е появила любов, основите са били положени именно от красотата. Това не е суетна красота, не е и само външна, но за да просияе любовно усещане у някого, то винаги върви ръка за ръка именно с нея. Вечната красота носи вечна любов, а разрухата на едното неминуемо води и до разрухата на второто. Но как можем да предотвратим това да не се случи?

Всеки от нас със сигурност е чувал израза "Обичай себе си, за да бъдеш обичан.". Има и редица възгласи против това твърдение, дори и аз самата в миналото не бях съгласна с него. Какво му пука на някого дали обичаш себе си? Нали имаш добри качества, нали имаш добра външност, нали си забавен? Това какво чувстваш ти си е само твоя работа и останалите не ги засяга.

Тази липса на любов обаче се оказва много по-съсипваща, отколкото осъзнаваме. Външният свят е отражение на вътрешния ни свят. Нашите мисли не остават задълго само мисли, те се материализират чрез нашите действия. Пример за това е липсата на увереност, идваща от грешната представа за липса на себестойност. Това води до липса на доверие в самия себе си и към околните. В лирическата изповед на Христо Фотев "Колко си хубава!" той моли любимата си да не разрушава красотата си с ревниви подозрения - присъствието на тези негативни черти наранява красотата ни, това може да нарани и обичта на околните към нас.

Да обичаш себе си също не е лесна работа. Изисква огромни усилия, търпение и приемане на нашите недостатъци. Това е дълъг танц с лесни и трудни части, който се учи цял живот. "Който е узрял да танцува, той е узрял да се влюби.", както е казал писателят Джейн Остин в романа си „Гордост и предразсъдъци“. Първото влюбване трябва да бъде в самите нас.

От друга страна, когато получиш любовта, не е нужно винаги да се доказваш, за да я опазиш, тя се крие във всички малки неща. Някои хора мислят, че за да покажеш обичта си трябва да се раздаваш до крайност, но не е нужно да даваш всяка част от себе си, за да обичаш някого и да си обичан. Не можеш постоянно да правиш велики дела, но можеш да правиш малки жестове с голяма любов. Кирил Христов в свое стихотворение казва така: „И в тях, беззвучни, сила непозната / ще зазвънти, канон на красотата.“. Любовта и красотата са ключът към хармонията. Те са ключът към щастието, към детинското изумление, към... Вечността.

Човек не може да раздели красотата и любовта. С липсата на любов той губи същността си, а без нея не може да запази ни една любов, която се появи във времето. Когато се осмелиш да мечтаеш и отвориш сърцето си за тях, ще поемеш към пътя на истинското съвършенство. Тогава Човекът се превръща в обич, в красота, в изкуство, които господстват в свят, изпълнен със смисъл. Смисъл, който носят любовта и красотата.

*Даниела Младенова Пенева, 18 години, XII клас*

*Литературен клуб към ЦПЛР - Стара Загора,*

*гр. Стара Загора, п.к. 6000, ул. „Захарий Княжески“ 71, ет.3*

*literaturenklubcplrstz@gmail.com,*

*ръководител: Невена Красимирова Божкилова, 0876397676*